Predkladacia správa

Informácia o projekte na spracovanie následkov veternej kalamity z 19. novembra 2004 sa predkladá na základe uznesenia Výboru vlády SR na obnovu a rozvoj Vysokých Tatier.	
Projekt na spracovanie následkov veternej kalamity z 19. novembra 2004 hodnotí situáciu v lesných ekosystémoch poškodených v dôsledku veternej kalamity na území, ktoré je v správe Štátnych lesov TANAP-u.
Na základe stanovených priorít zohľadňujúcich predovšetkým stupne ochrany prírody  podľa zákona č. 543/2002 Z. z., časovú naliehavosť odstraňovania kalamitnej drevnej hmoty, ročné obdobie a špecifických terénnych podmienok (sklon svahov) sa vyšpecifikovalo 97 technologických polí v rámci jednotlivých ochranných obvodov v pôsobnosti Štátnych lesov TANAP-u. Pri odhadovanom množstve kalamitnej drevnej hmoty v objeme cca 2,5 mil. m3 a potrebe odstránenia kalamity v čo najkratšom čase sa vychádza z aspektu efektívneho zhodnotenia drevnej hmoty a vytvorenia maximálneho objemu finančných zdrojov na zabezpečenie revitalizácie a rekonštrukcie poškodených lesných ekosystémov.
Projekt spracovania následkov veternej kalamity venuje osobitnú pozornosť stanoveniu technológií a používanej techniky pri ťažbovej činnosti, ako aj pri jednotlivých činnostiach súvisiacich s približovaním kalamitného dreva z poškodených porastov, manipuláciou a odvozom dreva z poškodeného územia. Z dôvodu optimalizácie efektívnosti predaja dreva stanovuje na základe analýz spôsoby predaja dreva, ako aj zmluvné vzťahy týkajúce sa realizácie predaja dreva. Uvedené aktivity sú v kompetencii Štátnych lesov TANAP-u.
Na spracovanie kalamity nadväzuje realizácia opatrení súvisiacich s revitalizáciou, ako aj s ochranou lesa pred podkôrnym hmyzom a požiarmi. Touto problematikou sa zaoberajú nadväzujúce projekty revitalizácie a rekonštrukcie lesov a ochrany lesov. Ďalšou významnou problematikou je oblasť pozemkových úprav, ktoré sa budú realizovať na území, ktoré nebolo priamo postihnuté kalamitou. Ide o oblasti, ktoré sú potenciálne ohrozené v dôsledku zvýšeného nebezpečenstva vzniku lokálnych povodní.

Vypracovanie návrhu projektu je výsledkom úzkej spolupráce zástupcov odbornej lesníckej verejnosti (TU Zvolen, LVÚ Zvolen, Lesoprojekt Zvolen) a zástupcov štátnej ochrany prírody. Úlohy vyplývajúce z projektu realizujú Štátne lesy TANAP-u vo svojej pôsobnosti. Výkon jednotlivých činností pri spracovaní bude realizovaný dodávateľským spôsobom v rámci existujúceho podnikateľského prostredia. 

Materiál nemá finančný, ekonomický, environmentálny vplyv ani vplyv na zamestnanosť a podnikateľské prostredie.